
Περίληψη
[bookmark: _GoBack]Η κατανόηση των Μενδελικών νόμων κληρονομικότητας δυσκολεύει συχνά τους μαθητές λόγω της αφηρημένης φύσης των γενετικών εννοιών. Σκοπός της εργασίας είναι η παρουσίαση του Virtual Genetics Lab (VGLab), μιας ανοικτής εκπαιδευτικής εφαρμογής (OER) σχεδιασμένης για τη διδασκαλία της Γενετικής μέσω διαδραστικών προσομοιώσεων. Το VGLab αναπτύχθηκε με τεχνολογίες ιστού (HTML5, CSS3, JavaScript ES6) και διαθέτει αυτόνομη μηχανή υπολογισμού γενετικών πιθανοτήτων. Υποστηρίζει μονοϋβριδισμό (αυτοσωμικό και φυλοσύνδετο X-linked) και διϋβριδισμό. Παράγει αυτόματα γαμέτες, Τετράγωνα Punnett και υπολογίζει γονοτυπικές και φαινοτυπικές αναλογίες. Οι χρήστες επιλέγουν χαρακτηριστικά της διδακτέας ύλης (όπως σχήμα σπόρου μοσχομπίζελου, κυστική ίνωση, αχρωματοψία κ.α), ορίζουν γονότυπους ή φύλο γονέων και εκτελούν εικονικές διασταυρώσεις με ταυτόχρονη προβολή στατιστικών κατανομών. Το VGLab προσφέρει ένα διαδραστικό ψηφιακό περιβάλλον που οπτικοποιεί σύνθετους μηχανισμούς, ενισχύει την ανακαλυπτική μάθηση και αξιοποιείται αποτελεσματικά στη δια ζώσης και εξ αποστάσεως εκπαίδευση.

Λέξεις-κλειδιά: Διδακτική της Βιολογίας, Νόμοι του Mendel, Εικονικό Εργαστήριο, Μονοϋβριδισμός, Τετράγωνο Punnett


Εισαγωγή
Η κατανόηση των αρχών της Γενετικής και των Νόμων Κληρονομικότητας του Mendel, αποτελεί ένα από τα πιο απαιτητικά πεδία στη διδασκαλία των Βιοεπιστημών στη Δευτεροβάθμια Εκπαίδευση. Οι αφηρημένες έννοιες των αλληλομόρφων, της επικράτησης και των πιθανοτήτων συχνά δυσκολεύουν τους μαθητές (Κεφάλαιο 5: Μενδελική Κληρονομικότητα) (Αλεπόρου-Μαρίνου κ.α 2023). Σκοπός της παρούσας εργασίας είναι η παρουσίαση του Virtual Genetics Lab (VGLab), μιας ανοικτής εκπαιδευτικής εφαρμογής (OER, Open Educational Resource) που σχεδιάστηκε για να διευκολύνει τη διδασκαλία της Γενετικής μέσω διαδραστικών προσομοιώσεων.

Υλικά & Μέθοδοι
Το VGLab αναπτύχθηκε με χρήση σύγχρονων τεχνολογιών ιστού (HTML5, CSS3, JavaScript ES6) (Ducket 2011, Robins 2018) εξασφαλίζοντας προσβασιμότητα από οποιαδήποτε συσκευή (κινητό τηλέφωνο, Η/Υ, tablet) χωρίς απαίτηση εγκατάστασης. Διατίθεται δωρεάν διαδικτυακά μέσω του Github στην ιστοσελίδα, https://samarast-svg.github.io/vglab/ (Εικόνα 1). Το λογισμικό ενσωματώνει μια αυτόνομη μηχανή υπολογισμού γενετικών πιθανοτήτων και μια δυναμική βάση δεδομένων χαρακτηριστικών. Η εφαρμογή υποστηρίζει:
1. Μονοϋβριδισμό (αυτοσωμική και φυλοσύνδετη κληρονομικότητα X-linked).
2. Διϋβριδισμό (ανεξάρτητη μεταβίβαση δύο αυτοσωμικών χαρακτήρων).
3. Αυτόματη παραγωγή γαμετών, κατασκευή Τετραγώνου Punnett και υπολογισμό γονοτυπικών/φαινοτυπικών αναλογιών και ποσοστών.
Για τη βελτιστοποίηση του κώδικα JavaScript αξιοποιήθηκε το μοντέλο τεχνητής νοημοσύνης Gemini (Google, 2026).
[image: C:\Users\User\AppData\Local\Microsoft\Windows\INetCache\Content.Word\QR code VGLab.png]
Εικόνα 1. Κώδικας ταχείας απόκρισης (QR code) του VGLab

Αποτελέσματα
Το VGLab προσφέρει ένα διαδραστικό περιβάλλον αλληλεπίδρασης. Οι χρήστες μπορούν να επιλέξουν χαρακτήρες από τη διδακτέα ύλη (π.χ. σχήμα σπόρου, κυστική ίνωση, αχρωματοψία), να ορίσουν γονότυπους/φύλο γονέων και να εκτελέσουν εικονικές διασταυρώσεις. Τα αποτελέσματα προβάλλονται σε πραγματικό χρόνο μέσω τετραγώνων Punnett και συγκεντρωτικών στατιστικών πινάκων. Η δομή της εφαρμογής επιτρέπει την άμεση επαλήθευση υποθέσεων, ενισχύοντας την ανακαλυπτική μάθηση. (Ματσαγγούρας 2000)

Συμπεράσματα
Το Virtual Genetics Lab αποτελεί ένα χρήσιμο ψηφιακό εργαλείο για τον εκπαιδευτικό της Βιολογίας και για τους μαθητές/τριες της Γ’ Λυκείου Προσανατολισμού Υγείας. Επιτρέπει την οπτικοποίηση γενετικών μηχανισμών, γεφυρώνει το κενό μεταξύ θεωρίας και εργαστηριακής άσκησης και μπορεί να αξιοποιηθεί τόσο στη δια ζώσης διδασκαλία (με διερευνητικές δραστηριότητες) όσο και στην εξ αποστάσεως εκπαίδευση. Επίσης είναι παραμετροποιήσιμο, ώστε να προστεθούν επιπλέον χαρακτήρες (π.χ. ομάδες αίματος) και σχέσεις αλληλομόρφων (π.χ. συνεπικρατή). 

